KIRJALLINEN KYSYMYS E-2292/99 esittäjä(t): Reinhold Messner (Verts/ALE) komissiolle. Moottoriteitä koskevien toimilupien pidentäminen Italiassa.



Virallinen lehti nro 225 E , 08/08/2000 s. 0088 - 0089



KIRJALLINEN KYSYMYS E-2292/99 esittäjä(t): Reinhold Messner (Verts/ALE) komissiolle (13. joulukuuta 1999) Aihe: Moottoriteitä koskevien toimilupien pidentäminen Italiassa Italian hallitus pidentää parhaillaan kaikkien moottoriteistä vastaavien yritysten toimilupia. Ns. Ciampi-Costan direktiivin(1) mukaisesti moottoriteitä koskevia toimilupia voidaan poikkeuksellisesti pidentää, jotta tietyt kiistakysymykset (tariffien yhtenäistämisen epäonnistuminen, vuoden 1990 maailmanmestaruuskisoja ja Colombiane '92 -tilaisuutta varten tehtyjen töiden tunnustaminen ja muut kiistakysymykset, joista on saatava valtion asianajajakunnan lausunto) voitaisiin ratkaista. Näiltä osin sopimukset tai säädökset, joissa säädetään valtion ja toimiluvanhaltijoiden välisestä suhteesta, on tarkistettava 31. joulukuuta 1999 mennessä. Autostrade SpA:n kanssa solmittua sopimusta lukuun ottamatta, valtio on tähän mennessä solminut seitsemän toimiluvan pidentämissopimusta 19:sta jäljellä olevasta(2). Nämä sopimukset ovat parhaillaan tilintarkastustuomioistuimen käsittelyssä. ANASin (valtion tielaitos) ja toimiluvan saaneen yrityksen välisen sopimuksen standardimuotoa, joissa kiistat, tariffit, rahoitussuunnitelma, investoinnit ja sopimusehdot on arvioitu ja määritelty, ei myöskään ole jätetty tilintarkastustuomioistuimen käsiteltäväksi! Näiden 19 toimiluvan pidentämistä perusteellaan sillä, että suunnitteilla on 11 418 miljardin liiran investoinnit uusiin moottoritieinfrastruktuureihin, joista tiettyihin ei ole edes myönnetty lupaa ja jotka ovat näin ollen Italian lainsäädännön(3) vastaista ja jotka tekevät tarpeettomaksi meneillään olevan yleisen kuljetussuunnitelman laatimisen. Toimilupien pidentämisen myötä monet niistä ylittävät laissa säädetyn 30 vuoden rajan(4). Lisäksi pelastuspalvelua koskevassa uudessa laissa säädetään muun muassa, että toimiluvan saaneiden yritysten on taattava moottoritietunneleita koskevat turvallisuustoimet, mikä edellyttää lähiaikoina toimilupien tarkistamista(5). 1. Eikö komission mielestä tällaisten toimilupien uudistaminen ole direktiivien 92/50/ETY, 93/37/ETY ja 89/440/ETY vastaista, koska julkista tarjouskilpailua ei ole käytetty toimilupien myöntämisessä(6)? 2. Eikö komission mielestä uusilla infrastruktuurihankkeilla pyritä perustelemaan toimilupien automaattinen pidentäminen ja näin ollen moottoritiemonopolien olemassaolo? 3. Eikö komissio katso, että ennen kuin toimilupia pidennetään, olisi itse asiassa välttämätöntä uudistaa Italian moottoritiehankkeita koskevaa toimilupajärjestelmää, jotta eurooppalaista lainsäädäntöä noudatettaisiin täysin julkisten tarjousten osalta(7)? 4. Kuinka komissio voi hyväksyä tällaiset toimilupien pidentämiset, minkä vuoksi on turha laatia yleistä liikennesuunnitelmaa yhteisön sääntöjen täytäntöönpanemiseksi, jotta kuljetusmuotojen välinen tasapaino voidaan jälleen saavuttaa ja ajoneuvoliikennettä vähentää? (1) Ks. julkisten töiden ministeriön yhdessä valtiovarainministeriön kanssa 20. lokakuuta 1998 antama direktiivi, pöytäkirja nro 011790/valtiovarainministeriö. (2) Sopimukset koskevat seuraavia moottoriteitä: Venezia-Padova, Autostrada dei Fiori, RAV, Ativa, Torino-Milano, Serravalle ja Brennero SpA. Sopimuksia on pidennetty enimmillään 12 vuotta. (3) Voimassa oleva lainsäädäntö ei anna toimiluvanhaltijoille tai ANASille lupaa rakentaa uusia moottoritieosuuksia, jos niihin ei nimenomaisesti myönnetty lupaa lain nojalla. Itse asiassa 13. elokuuta 1975 annettu laki nro 376 on edelleen voimassa, jonka 18 a artiklassa säädetään uusien moottoriteiden, moottoritieosuuksien ja tunneleiden rakentamisen lykkäämisestä, koska moottoriteitä koskevaa lupajärjestelmää on uudistettava perinpohjaisesti. Tätä uudistusta ei ole koskaan toteutettu. (4) Tämä määräaika on vahvistettu kaikissa asetuksissa vuodesta 1955 aina tähän päivään saakka ja se vahvistettiin uudelleen nykyisessä tarjouskilpailuja koskevassa laissa (laki nro 109/94, jota on koordinoitu lailla nro 415/98). Tämä ehdoton määräaika koskee luonnollisesti myös pidennettyjä toimilupia. (5) Ks. 13. heinäkuuta 1999 annetun lain nro 226 8 a artiklan 4 alakohta, jossa säädetään, että toimiluvan saaneiden yritysten on vastattava näistä töistä ja että rahoitussuunnitelmiin on sisällytettävä erityisiä varoja, joita tarkistetaan kuuden kuukauden kuluessa. (6) EYVL L 209, 24.7.1992, EYVL L 199, 9.8.1993 ja EYVL L 268, 15.9.1989. Direktiivin 89/440/ETY nojalla julkisia töitä koskevat toimiluvat myönnetään normaalisti tarjousmenettelyn kautta, kun taas direktiivissä 93/37/ETY säädetään Euroopan unionin tarjouskilpailun käyttämisestä lupien myöntämiseksi rakentamiseen ja hallinnolliseen toimintaan. (7) Tätä alaa koskevaa uudistusta on odotettu vuodesta 1975 lähtien, koska yleisten töiden ministeriön asettaman Odorision komitean mukaan on voitu todeta alan yritysten lisääntyvä velkaantuminen ja näin ollen uusien moottoritieosuuksien rakentamista lykättiin (13. elokuuta 1975 annettu laki nro 376). Lykkäystä koskevassa laissa säädettiin myös koko järjestelmän uudelleen järjestämistä koskevan lain hyväksymisestä vuoteen 1980 mennessä, mutta tällaista lakia ei ole hyväksytty. Frederik Bolkesteinin komission puolesta antama vastaus (20. tammikuuta 2000) Komissio on käynnistänyt kaksi uutta menettelyä, joiden kohteena on moottoriteitä koskevien toimilupien pidentäminen Italiassa. Komissio on yhteydessä Italian viranomaisiin asian eri näkökohtien selvittämiseksi. Näistä tapauksista keskustellaan Italian viranomaisten kanssa piakkoin Roomassa pidettävässä kokouksessa. Tämän lisäksi komissio on esittänyt kysymyksiä kaikille jäsenvaltioille saadakseen kokonaiskuvan moottoriteiden toimilupatilanteesta ja löytääkseen ratkaisun tähän ongelmaan, jolla on laajat taloudelliset ja yhteiskunnalliset vaikutukset. Siinä tapauksessa, että rikkomuksia yhteisön oikeutta vastaan havaitaan, komissio ei epäröi viedä asiaa EY:n perustamissopimuksen 226 artiklassa (ent. 169 art.) määrätyn menettelyn alaiseksi. Komissio on täysin sitoutunut kestävän liikkuvuuden edistämiseen yhteisössä ja se kannustaa sitä, että kehitetään tehokkaita ja ympäristöä säästäviä liikennejärjestelmiä, jotka ovat myös luotettavia ja yhteiskunnallisesti hyväksyttäviä. Toimintaohjelmassa Yhteinen liikennepolitiikka Kestävä liikkuvuus: tulevaisuuden näkymät täsmennetään aloitteet, joihin komissio asiassa ryhtyy. Jäsenvaltioilla on kuitenkin vastuu kansallisten liikennettä ja infrastruktuureja koskevien puite-ohjelmien kehittämisessä. Komission vastuulla on varmistaa yhteisön lainsäädännön noudattaminen.